### 22.    Beslutning om Ungeråd og ungeinddragelse

**Åbent**

Sagsnr.: 326-2014-91150       J.nr.: 00.01.00           Dokumentnr.:
326-2016-374331

**Sagstype**

Beslutning.

**Resume og sagens baggrund**

I denne sag præsenteres tre overordnede modeller inklusiv
variationer for, hvordan man kan gentænke ungeinddragelsen i Kalundborg
Kommune. Det omfatter både forslag til rammer for et ungeråd og alternative
muligheder for ungeinddragelse, der arbejder med andre måder at styrke unges
medindflydelse og inddragelse. Det skal sikre, at de unge uanset valg af model
får de bedste vilkår for deltagelse og udvikling af Kalundborg Kommune og
dialog med det politiske niveau. På den baggrund lægges op til en beslutning
angående valg af model.

Kalundborg Kommune fik i 2015 et ungeråd, men på baggrund
af, at Ungerådet ikke er blevet rigtigt etableret i løbet af det første år,
besluttede Børn- og Familieudvalget i august 2016, at administrationen skulle
arbejde videre med et forslag til, hvordan man kan gentænke ungeinddragelsen.

**Indstillinger**

Direktøren indstiller, at model 3 vælges.

**Behandling**

Direktionen, Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

Kalundborg Kommune fik i 2015 et ungeråd. Det skete på
baggrund af et politisk ønske om en øget dialog med de unge i kommunen ved at
etablere et ungeråd, der har en bred repræsentation af unge – både
aldersmæssigt og geografisk. Der har siden valget til Ungerådet været gjort et
stort arbejde for at få rådet op at stå, men det er endnu ikke blevet
ordentligt etableret.

Børn- og Familieudvalget besluttede på baggrund af
erfaringerne med Ungerådets første år i august 2016, at administrationen skulle
arbejde videre med et forslag til, hvordan man kan gentænke ungeinddragelsen.
Det omfatter både forslag til rammer for et ungeråd og alternative muligheder
for ungeinddragelse, der arbejder med andre måder at styrke unges medindflydelse
og inddragelse end et traditionelt ungeråd. Det skal sikre, at de unge uanset
valg af model får de bedste vilkår for deltagelse og udvikling af Kalundborg
Kommune. Derudover skal det gøre det muligt at finde en form, hvor de unges
stemme høres i både den politiske proces, samt giver dem mulighed for at byde
ind i forhold til de områder, der har særlig interesse for dem.

Det er desuden politisk besluttet, at forslaget skal omfatte
betragtninger om samspil med Danske Skoleelever i forhold til elevrådene på de
enkelte skoler.

I det udarbejdede notat beskrives en række forslag til
ovenstående, som skal danne baggrund for en politisk beslutning. Notat kan
læses i sin fulde længde i sagens bilag.

Beslutningsgrundlaget består af tre modeller, hvoraf de to
indeholder en række variationer. Modellerne kan kombineres eller suppleres, men
er udtryk overordnede måder at arbejde med ungeinddragelse (modellerne fremgår
i detaljer i det vedhæftede bilag til sagen):

*Model 1. Ungeråd m. følgende variationsmuligheder:*

a) Fælles ungeråd
for 13-20 årige. Der afholdes valg hvert andet år, og skoler og ungdomsuddannelser
er ansvarlige for, at der vælges repræsentanter til ungerådet. Det tilstræbes,
at der vælges mellem 11-15 medlemmer og så vidt muligt suppleanter for alle
medlemmer for at sikre jævn mødedeltagelse. Der afholdes minimum 5 årlige møder
i ungerådet.

b) Ungeråd for ungdomsuddannelserne samt fælleselevråd - medlemskab af
Danske Skoleelevers "Elevvenlig kommune".

Der lægges op til, at
ungdomsuddannelserne er ansvarlige for, at der vælges repræsentanter fra alle
uddannelser. Som udgangspunkt har rådet 11-15 medlemmer, som vælges for en
toårig periode. For at styrke elevrådenes arbejde på folkeskolerne oprettes et fælleselevråd,
der inddrages i kommunens arbejde, når det gælder spørgsmål, der har
indflydelse på elevernes hverdag. Dette understøttes af medlemskab af Danske
Skoleelevers "Elevvenlig kommune" (se krav til medlemskab under Model
2 b).

*Model 2. Ungekonference og/eller fælleselevråd.*

a) Årlig ungekonference.
Ungerepræsentanter fra hele kommunen mødes med politikere fra Børn- og Familieudvalget
til en årlig drøftelse. Formålet med denne model er, at der sikres en kobling
mellem de unges ønsker og idéer og politikerne. På baggrund af den årlige
ungekonference vil der være mulighed for, at de unges idéer og ønsker kan
sættes i gang som konkrete initiativer og projekter.

b) Fælleselevråd - medlemskab af Danske Skoleelevers "Elevvenlig
kommune".

Ved indgåelse af partnerskab for
3 år ad gangen forpligter kommunen sig på en række områder, blandt andet:

· Reel høringsret på beslutninger på skoleområdet

Patricia Paulsen en kommunal kontaktperson til rådighed for fælleselevrådet

· Deltagelse af politiske repræsentanter fra kommunen på første
fælleselevrådsmøde

· Lokaler til mødeafholdelse for fælleselevrådet

· Økonomisk tilskud til fælleselevrådets arbejde

Der forventes at kunne indgås samarbejde med opstart
af fælleselevråd fra august 2017 i forbindelse med valg til skolernes elevråd.

c) Kombination af årlig ungekonference og fælleselevråd.
Denne variationsmodel omfatter en kombination af variation a og b, vil blandt
andet gøre det muligt for unge, der ikke går i folkeskolen blive inddraget.

*Model 3. Alternative muligheder for ungeinddragelse og
-dialog.*

Erfaringerne fra det tidligere ungeråd i Kalundborg og
Netværket af Ungdomsråd peger på, at den traditionelle måde at organisere råd i
kommunalt regi med faste møder, dagsordener m.m. ikke nødvendigvis er den mest
hensigtsmæssige måde at appellere til unges engagement eller motivere dem til
at indgå i dialog med kommunen om udvikling af det gode ungeliv. Derfor
beskrives en tredje model, der handler om at finde og afprøve nye måder for
ungeinddragelse. Der lægges op til en proces, hvor man gentænker måden at
inddrage unge på, så det ikke primært foregår på kommunale vilkår men på de
unges præmisser og man møder de unge, der hvor de er.

Det anbefales i denne model, at der afprøves udvalgte
koncepter eller idéer i forhold til ungeinddragelse og -dialog, eksempelvis:

· Pilotprojekter omkring brug af sociale medier til dialog med
unge.

· Jævnlige rundture på uddannelser og skoler, hvor de unge inviteres
til at komme og give deres besyv i forhold til kommunale indsatser, der har
betydning for de unge.

· Lave pilotprojekt med de unge, som undersøger, hvordan de unge
selv ønsker at kommunikere med kommunen og hinanden om udvikling af ungelivet i
Kalundborg Kommune.

· Undersøge muligheden for at aktiviteter i forhold til
ungeinddragelse kan finde sted i eksempelvis Ungdomsskolen eller i de større
byer i Kalundborg Kommune.

*Deltagelse i European Youth Consensus i [adresse] 2017*

Uanset valg af model anbefales det, at Kalundborg Kommune,
for at understøtte processen omkring ungeinddragelse og - dialog, undersøger
muligheden for at deltage i European Youth Consensus (EYC). EYC deltagelse er
gratis og finder sted i forbindelse med Europæisk Kulturhovedstad 2017 i [adresse].
Deltagelse kan være med til at skabe et fundament for ungearbejdet og
udviklingen af ungeinddragelsen i Kalundborg Kommune, idet deltagende unge vil
arbejde med demokratiske processer sammen med andre unge fra hele [adresse]. Man
forpligter sig ved deltagelse til at udpege seks unge fra et demokratisk organ
i alderen 15-18 år.

*Baggrund for forslag til ungeinddragelse*

I udarbejdelsen af forslagene er inddraget de pointer, som
de unge fra kommunens ungeråd har givet udtryk for i processen med opstarten af
rådet. Herudover er der taget højde for Børn- og Familieudvalgets ønsker til
forslaget, ligesom Uddannelsesrådet, der består af repræsentanter fra
ungdomsuddannelser, folkeskoler, Ungdommens Uddannelsesvejledning, erhvervsliv
og politikere, har givet deres inputs til processen.

Der findes mange forskellige måder at tilrettelægge
ungeinddragelse og dialog med børn og unge i kommunerne. Det spænder fra
formelt nedsatte ungeråd, over mere løst organiserede ungeprojekter med
forbindelse til det kommunale niveau til et årligt møde mellem repræsentanter
for kommunens unge og politikere. Uanset valg af model, vil det være nødvendigt
at holde et tæt fokus på opstarten af ungeinddragelsen og løbende understøtte
de unges involvering.

*Økonomi*

Uanset valg af model må det forventes, at der vil være
årlige udgifter forbundet med deltagelse i møder og relevante netværk samt
afholdelse af relevante arrangementer. Idet de mulige udgifter afhænger af valg
af model, vil det være nødvendigt med et mere specifikt oplæg omkring økonomien
på et senere tidspunkt, der præciserer omkostningerne ved den valgte model og
forskellige finansieringsmuligheder.

**Økonomiske konsekvenser**

Ingen.

**Direktionens møde den 7.
november 2016:**

Anbefales.

**Børn- og Familieudvalgets møde
den 9. november 2016:**

Udvalget anbefaler, at der arbejdes videre med et
fælleselevråd i samarbejde med Danske Skoleelever og en ungekonference, som er
målrettet unge, der har afsluttet folkeskolen. Der vurderes efterfølgende
hyppighed af konferencerne. Derudover anbefales det, at der deltages i European
Youth Consensus i [adresse] 2017. Endelig skal der fortløbende være fokus på
alternative ungeinddragelsesformer.

**Økonomiudvalgets møde den 23.
november 2016:**

Anbefaler Børn - og Familieudvalgets indstilling.

**Bilag**

|  |  |
| --- | --- |
| Notat om udvikling af Ungeråd og ungeinddragelse i Kalundborg Kommune | 326-2016-376876 |
| Sagsfremstilling Børn- og Familieudvalgets møde d. 10. august\_Status samt oplæg til videre proces for Ungerådet | 326-2016-376877 |